CELEX: 
Language: ro
Date: 2017-11-30 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului delegat (UE) 2015/98 al Comisiei privind punerea în aplicare a obligațiilor internaționale ale Uniunii, astfel cum sunt menționate la articolul 15 alineatul (2) din Regulamentul (UE) nr. 1380/2013 al Parlamentului European și al Consiliului, în cadrul Convenției internaționale pentru conservarea tonului din Oceanul Atlantic, în ceea ce privește stocurile de pește-spadă din Marea Mediterană

EXPUNERE DE MOTIVE
            
            
               1.CONTEXTUL ACTULUI DELEGAT
            
            
            
               Motivele și obiectivele propunerii
            
            
               Politica comună în domeniul pescuitului (PCP) prevede introducerea progresivă a obligației de debarcare, pentru a pune capăt problemei capturilor aruncate înapoi în mare. Această obligație este prevăzută la articolul 15 alineatul (2) din Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului
                  1
                (regulamentul de bază).
            
            
               Regulamentul delegat (UE) 2015/98 al Comisiei
                  2
                se referă la punerea în aplicare a obligațiilor internaționale ale Uniunii, prevăzute la articolul 15 alineatul (2) din regulamentul de bază, și definește o serie de derogări de la obligația de debarcare a peștelui. În acest sens, el urmărește să asigure că normele Uniunii Europene (UE) în domeniu sunt în concordanță cu obligațiile internaționale ale UE și că aceasta respectă deciziile adoptate de organizațiile regionale de gestionare a pescuitului (ORGP), cum ar fi Comisia Internațională pentru Conservarea Tonului din Oceanul Atlantic (ICCAT) sau Organizația de Pescuit în Atlanticul de Nord-Vest.
            
            
               La reuniunea anuală din 2016 a ICCAT, organizată la Vilamoura (Portugalia), părțile la ICCAT
                  3
                au făcut un pas decisiv pentru a aborda situația alarmantă a stocurilor de pește-spadă din Marea Mediterană (Xyphias gladius). În cadrul reuniunii a fost adoptată Recomandarea ICCAT 16-05 privind un plan de refacere pe 15 ani.
            
            
               Scopul prezentei propuneri este de a modifica Regulamentul delegat (UE) 2015/98 al Comisiei. Această modificare va permite UE să respecte Recomandarea ICCAT 16-05 de instituire a unui plan multianual de refacere a stocurilor de pește-spadă din Marea Mediterană, astfel încât obligația de debarcare de la articolul 15 alineatul (1) din regulamentul de bază să nu se aplice navelor UE pentru pescuitul de pește-spadă din Marea Mediterană. 
            
            
            
               Explicații detaliate referitoare la prevederile specifice ale propunerii
            
            
               Articolul 15 din regulamentul de bază prevede o obligație de debarcare (sau interzicerea aruncării capturilor înapoi în mare) pentru toate capturile de specii cărora li se aplică limite de captură. Totodată, în Marea Mediterană, capturile de specii pentru care se aplică dimensiuni minime și care sunt efectuate în cadrul activităților de pescuit desfășurate în apele Uniunii sau de către nave de pescuit ale Uniunii în afara apelor UE unde nicio altă țară nu are suveranitate sau jurisdicție trebuie să fie aduse și păstrate la bord, înregistrate, debarcate și scăzute din cotele de pescuit.
            
            
               Articolul 15 alineatul (2) din regulamentul de bază prevede că obligația de debarcare nu afectează obligațiile internaționale ale UE. Comisia este împuternicită să adopte acte delegate în vederea încorporării acestor obligații internaționale în dreptul Uniunii. Printre acestea se numără, în special, derogări de la obligația de debarcare.
            
            
               UE este parte la ICCAT. Recomandarea ICCAT 16-05 stabilește un plan multianual de refacere a stocurilor de pește-spadă din Marea Mediterană, care a intrat în vigoare în iunie 2017 și este obligatoriu pentru statele membre ale UE.
            
            
               Recomandarea ICCAT 16-05 stabilește obligația de a arunca înapoi în mare capturile de pește-spadă de la bordul navelor care depășesc cota alocată și/sau nivelul maxim al capturilor accidentale autorizate.
            
            
               Această obligație se aplică și navelor implicate în activități de pescuit sportiv și recreativ. Capturile de pește-spadă din Marea Mediterană având o dimensiune inferioară dimensiunii minime vor trebui, de asemenea, să fie aruncate înapoi în mare, cu excepția cazului în care se încadrează în limitele capturilor accidentale stabilite de statele membre în cadrul planurilor lor anuale de pescuit.
            
            
               Articolul 1 punctul (1) modifică titlul articolului 5 din Regulamentul delegat (UE) 2015/98 în „Peștele-spadă din Oceanul Atlantic”. În acest mod, stocurile de pește-spadă din Oceanul Atlantic și cele din Marea Mediterană sunt tratate separat în două articole distincte.
            
            
               Articolul 1 punctul (2) introduce o derogare de la articolul 15 alineatul (1) din Regulamentul (UE) nr. 1380/2013, astfel încât capturile de pește-spadă din Marea Mediterană să poată fi aruncate înapoi în mare în cazurile menționate în Recomandarea ICCAT 16-05. 
            
            
            
               2.CONSULTĂRI PREALABILE ADOPTĂRII ACTULUI
            
         
         
            
               Statele membre au solicitat în mod repetat Comisiei să prezinte această propunere pentru a se putea asigura coerența dintre respectarea obligațiilor internaționale ale UE și respectarea principiilor politicii comune în domeniul pescuitului.
            
            
               Administrațiile statelor membre au fost consultate în cadrul unei reuniuni a Comitetului pentru pescuit și acvacultură, care a avut loc la 8 septembrie 2017.
            
            
               Consiliul consultativ pentru Marea Mediterană (MEDAC) a fost informat cu privire la această modificare la reuniunea din 10 octombrie 2017.
            
            
               Întrucât prezentul act delegat se bazează pe împuternicirea prevăzută la articolul 15 alineatul (2) din regulamentul de bază și nu prezintă o inițiativă politică nouă, nu a fost necesar să se efectueze o evaluare a impactului. 
            
            
               3.ELEMENTELE JURIDICE ALE ACTULUI DELEGAT
            
            
               Temeiul juridic
            
            
               Articolul 15 alineatul (2) din Regulamentul (UE) nr. 1380/2013.
            
            
               Principiul subsidiarității
            
            
               Propunerea este de competența exclusivă a Uniunii Europene [a se vedea articolul 3 alineatul (1) litera (d) din Tratatul privind funcționarea Uniunii Europene]. În consecință, principiul subsidiarității nu se aplică.
            
            
               Principiul proporționalității
            
            
               Propunerea va asigura faptul că legislația UE referitoare la capturile aruncate înapoi în mare este conformă cu obligațiile internaționale ale UE și că UE respectă deciziile adoptate de organizațiile regionale de gestionare a pescuitului la care este parte contractantă, fără a depăși ceea ce este necesar pentru atingerea obiectivului urmărit.
            
            
               Alegerea instrumentului
            
            
               Instrumentul ales este un regulament delegat al Comisiei, astfel cum se prevede la articolul 15 alineatul (2) din Regulamentul (UE) nr. 1380/2013.
            
            
               REGULAMENTUL DELEGAT (UE) …/… AL COMISIEI
            
            
               din 30.11.2017
            
            
               de modificare a Regulamentului delegat (UE) 2015/98 al Comisiei privind punerea în aplicare a obligațiilor internaționale ale Uniunii, astfel cum sunt menționate la articolul 15 alineatul (2) din Regulamentul (UE) nr. 1380/2013 al Parlamentului European și al Consiliului, în cadrul Convenției internaționale pentru conservarea tonului din Oceanul Atlantic, în ceea ce privește stocurile de pește-spadă din Marea Mediterană 
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului
                  4
               , în special articolul 15 alineatul (2),
            
            
               întrucât:
            
         
         
            
               (1)Pentru a se asigura protecția puietului de pește spadă, la punctele 15 și 17 din Recomandarea 16-05 a Comisiei Internaționale pentru Conservarea Tonului din Oceanul Atlantic (ICCAT) se prevede o dimensiune minimă pentru peștele-spadă capturat în Marea Mediterană. Capturile și capturile accidentale de pește-spadă sub dimensiunile minime, inclusiv cele rezultate din activitățile de pescuit sportiv și recreativ, nu trebuie păstrate la bordul navelor de pescuit și nici transbordate, transportate, depozitate, debarcate, vândute, expuse sau oferite spre vânzare.
            
            
               (2)De asemenea, în conformitate cu punctul 17 din Recomandarea 16-05, navele care pescuiesc în mod activ pește-spadă trebuie să arunce înapoi în mare capturile accidentale de pește-spadă sub dimensiunea minimă care depășesc 5 % din captura totală de pește-spadă.
            
            
               (3)În cazul activităților de pescuit sportiv și recreativ, punctele 23 și 26 din Recomandarea ICCAT 16-05 stabilesc că se impune interzicerea capturării, păstrării la bord, transbordării sau debarcării a mai mult de un exemplar de pește-spadă din Marea Mediterană pe navă și pe zi. Ar trebui adoptate măsuri care să asigure, pe cât posibil, eliberarea peștelui-spadă din Marea Mediterană, și în special a puietului, capturat viu în cadrul activităților de pescuit sportiv și recreativ. 
            
            
               (4)Punctul 30 din Recomandarea ICCAT 16-05 prevede că navele care nu sunt autorizate să pescuiască activ pește-spadă din Marea Mediterană pot păstra la bord capturi de pește-spadă care nu depășesc o anumită limită maximă a capturilor accidentale pe navă și pe operațiune de pescuit. Statelor membre le revine obligația de a stabili în planurile lor anuale de pescuit limita capturilor accidentale și să o semnaleze Comisiei. Navele care nu sunt autorizate să pescuiască activ pește-spadă din Marea Mediterană nu au permisiunea de a reține la bord capturi accidentale de pește-spadă din Marea Mediterană care depășesc limitele stabilite în planurile anuale de pescuit.
            
            
               (5)Pentru a se asigura coerența dintre Recomandarea ICCAT 16-05 și dreptul Uniunii, obligația de debarcare prevăzută la articolul 15 alineatul (1) din Regulamentul (UE) nr. 1380/2013 nu ar trebui să se aplice navelor Uniunii care participă la pescuitul de pește-spadă din Marea Mediterană.
            
            
               (6)Regulamentul delegat (CE) nr. 2015/98 al Comisiei
                  5
                ar trebui modificat pentru a include noi dispoziții care să reflecte condițiile de pescuit stabilite în Recomandarea ICCAT 16-05.
            
            
               (7)În conformitate cu calendarul stabilit la articolul 15 alineatul (1) din Regulamentul (UE) nr. 1380/2013, prezentul regulament ar trebui să intre în vigoare imediat după publicare,
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul delegat (UE) 2015/98 se modifică după cum urmează:
            
            
               (1)Articolul 5 se modifică după cum urmează:
            
            
               (a)Titlul articolului 5 se înlocuiește cu următorul text:
                     
               
                  „Peștele-spadă din Oceanul Atlantic”;
            
            
               (b)alineatul (1) se elimină;
            
            
               (c)alineatul (2) se înlocuiește cu următorul text:
            
            
               „(2)
                     Prin derogare de la articolul 15 alineatul (1) din Regulamentul (UE) nr. 1380/2013, se interzice vizarea, reținerea la bord, transbordarea, debarcarea, transportul, stocarea, expunerea sau oferirea spre vânzare, vânzarea sau introducerea pe piață a peștelui-spadă (Xiphias gladius sub dimensiunea minimă stabilită în anexa IV la Regulamentul (CE) nr. 520/2007.”
            
            
               (2)Se introduce un nou articol 5 a, după cum urmează:
            
            
               „Articolul 5 a
                  Peștele-spadă din Marea Mediterană
            
            
               (1)Prin derogare de la articolul 15 alineatul (1) din Regulamentul (UE) nr. 1380/2013, se interzice vizarea, reținerea la bord, transbordarea, debarcarea, transportul, stocarea, expunerea sau oferirea spre vânzare a capturilor și a capturilor accidentale de pește-spadă (Xiphias gladius), inclusiv a celor provenite din pescuitul sportiv și recreativ:
            
            
               (a)cu o lungime mai mică de 100 cm de la mandibulă la furcă sau
            
            
               (b)cu o greutate mai mică de 11,4 kg în viu sau 10,2 kg fără branhii și eviscerate.
            
         
         
            
               (2)Fără a aduce atingere dispozițiilor de la alineatul (1), navele de captură care pescuiesc activ pește-spadă pot reține la bord, pot transborda, transfera, debarca, transporta, stoca, vinde, expune sau oferi spre vânzare capturi accidentale de pește-spadă sub dimensiunea minimă, cu condiția ca aceste capturi să nu depășească 5 % în greutate sau ca număr de exemplare din captura totală de pește-spadă efectuată de navele respective.  
            
            
               (3)Prin derogare de la articolul 15 alineatul (1) din Regulamentul (UE) nr. 1380/2013, navele de captură care nu pescuiesc activ pește-spadă nu au permisiunea de a reține la bord capturi de pește-spadă care depășesc limita capturilor accidentale stabilită de statele membre în planurile lor anuale de pescuit pentru captura totală aflată la bord exprimată în greutate sau în număr de exemplare.
            
            
               (4)Prin derogare de la articolul 15 alineatul (1) din Regulamentul (UE) nr. 1380/2013, este interzisă capturarea, reținerea la bord, transbordarea sau debarcarea unui număr mai mare de un exemplar de pește-spadă pe navă și pe zi în cadrul activităților de pescuit sportiv și recreativ. Statele membre iau măsurile necesare pentru a asigura și facilita eliberarea exemplarelor de pește-spadă capturate vii în cadrul activităților de pescuit sportiv și recreativ.”
            
            
               Articolul 2
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 30.11.2017
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        JO L 354, 28.12.2013, p. 22.
               
               
                  
                     (2)
                  
                        JO L 16, 23.1.2015, p. 23.
               
               
                  
                     (3)
                  
                        Părțile la ICCAT sunt părți contractante, precum și părți, entități sau organizații de pescuit cooperante necontractante. 
               
               
                  
                     (4)
                  
                        JO L 354, 28.12.2013, p. 22. 
               
               
                  
                     (5)
                  
                        Regulamentul delegat (UE) 2015/98 al Comisiei din 18 noiembrie 2014 privind punerea în aplicare a obligațiilor internaționale ale Uniunii, astfel cum sunt menționate la articolul 15 alineatul (2) din Regulamentul (UE) nr. 1380/2013 al Parlamentului European și al Consiliului, în cadrul Convenției internaționale pentru conservarea tonului din Oceanul Atlantic și al Convenției privind viitoarea cooperare multilaterală pentru pescuit în Atlanticul de Nord-Vest (JO L 16, 23.1.2015, p. 23).